Fåre Mølleå
Fåre Mølleå, å i Vestjylland med udspring ved Rom og udløb i Bøvling Fjord ved Høvsøre. Åen er en rest af en smeltevandsflod fra sidste istid og passerer i en ådal forbi vestkanten af Kronhede Plantage og Fåre, indtil den når smeltevandssletten øst for Bøvlingbjerg.
Ved gården Fåremølle sydøst for Fåre ses endnu mølledæmningen efter Fåre Mølle, i 1800-t., et mindre industrielt centrum omkring den daværende vandmølle, senere suppleret med en vindmølle, med traditionel mølledrift samt produktion af stivelse, farver, benmel til gødningsfabrikation og savværk. Fåre Mølle var i drift til ca. 1930.